Vaikka raja-arvo on varsin korkea verrattuna muille jäsenvaltioille myönnettyjen raja-arvojen tasoon, toimenpide on eurooppalaisia pk-yrityksiä tukevaa ”Pienet ensin” -aloitetta (”Small Business Act”) koskevassa komission tiedonannossa vahvistettujen pieniä yrityksiä koskevien unionin tavoitteiden mukainen. Siinä kehotetaan jäsenvaltioita ottamaan huomioon pk-yritysten erityisominaisuudet lainsäädäntöä valmistellessaan ja näin ollen yksinkertaistamaan sääntely-ympäristöä.

Poikkeukset alv-direktiivistä olisi aina rajoitettava ajallisesti, jotta niiden vaikutuksia voidaan arvioida. Lisäksi alv-direktiivin 281–294 artiklan säännöksiä, jotka koskevat pienten yritysten erityisjärjestelmää, tarkastellaan parhaillaan uudelleen. Kuten alv-toimintasuunnitelmassa ja komission työohjelmassa 2017 ilmoitettiin, komission ehdotus kattavan yksinkertaistamispaketin muodossa on tarkoitus esittää vuoden 2017 loppuun mennessä.

Vastaavia poikkeuksia on myönnetty muille jäsenvaltioille. Belgialle myönnettiin 25 000 euron raja-arvo, Luxemburgille 30 000 euron raja-arvo, Puolalle ja Virolle 40 000 euron raja-arvo, Liettualle 45 000 euron raja-arvo, Latvialle ja Slovenialle 50 000 euron raja-arvo sekä Italialle 65 000 euron raja-arvo.

Verovelvollisilla, joiden liikevaihto ei ylitä raja-arvoa, on kuitenkin mahdollisuus rekisteröityä arvonlisäverovelvollisiksi.

Raja-arvon nostamisen odotetaan vähentävän useiden sellaisten pienten yritysten arvonlisäveroon liittyviä velvoitteita, joiden taloudellinen toimeliaisuus on vähäistä, ja edistävän näiden pienten yritysten toimintaa, koska ne vapautuvat useista verovelvoitteista, kuten alv-ilmoituksen tekemisestä tai alv-rekistereiden ylläpitämisestä. Raja-arvon nostamisen odotetaan myös vähentävän veroviranomaisten työtaakkaa, koska niiden ei tarvitse enää valvoa vähäisten tulomäärien kantamista laajalta pienten yritysten joukolta.

Romania voi alv-direktiivin 287 artiklan 18 kohdan perusteella vapauttaa arvonlisäverosta verovelvolliset, joiden kansallisena valuuttana ilmaistu vuosittainen liikevaihto on Romanian liittymispäivänä voimassa olleen muuntokurssin mukaan laskettuna enintään 35 000 euron suuruinen. Romanialle annettiin neuvoston täytäntöönpanopäätöksellä 2012/181/EU lupa soveltaa korkeampaa raja-arvoa ja vapauttaa näin ollen arvonlisäverosta verovelvolliset, joiden vuosittainen liikevaihto on enintään 65 000 euroa. Tätä toimenpidettä jatkettiin neuvoston täytäntöönpanopäätöksellä 2014/931/EU, jonka voimassaolo päättyy 31. joulukuuta 2017. Romania pyysi toimenpiteen jatkamista vielä jonkin aikaa ja pyysi samalla vapauttamisen raja-arvon nostamista 88 500 euroon.

Alv-direktiivin 395 artikla.

•Toissijaisuusperiaate (jaetun toimivallan osalta)

Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.

•Suhteellisuusperiaate

Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.

Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on yksinkertaistaminen useampien pienten verovelvollisten ja verohallinnon kannalta.

•Sääntelytavan valinta

Ehdotettu sääntelytapa: neuvoston täytäntöönpanopäätös.

Neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.

3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

•Sidosryhmien kuuleminen

Tämä ehdotus perustuu Romanian esittämään pyyntöön ja koskee ainoastaan kyseistä jäsenvaltiota.

•Asiantuntijatiedon keruu ja käyttö

Ulkopuolisten asiantuntijoiden käyttö ei ollut tarpeen.

•Vaikutustenarviointi

Ehdotetulla neuvoston täytäntöönpanopäätöksellä nostetaan vuosittaisen liikevaihdon raja-arvoa, jonka alittuessa verovelvolliset voidaan vapauttaa arvonlisäverosta. Sen vuoksi sillä jatketaan yksinkertaistamistoimenpidettä, jolla poistetaan monia arvonlisäverovelvoitteita yrityksiltä, joiden kansallisena valuuttana ilmaistu vuosittainen liikevaihto on enintään 88 500 euron suuruinen. Henkilöiden, joiden verotettava liikevaihto ei ylitä raja-arvoa, ei tarvitse rekisteröityä verovelvolliseksi eikä heidän tarvitse ylläpitää alv-rekistereitä tai toimittaa alv-ilmoitusta. Hallinnollinen rasite pienenee siten heidän osaltaan toimenpiteen seurauksena. Lisäksi veroviranomaisten työtaakka kevenee, koska niiden ei enää tarvitse valvoa vähäisten tulomäärien kantamista laajalta pienten yritysten joukolta.

Raja-arvon nostamisen talousarviovaikutus Romanian alv-tulojen kannalta on arviolta 0,60 prosenttia kaikista arvonlisäverotuloista.

4.TALOUSARVIOVAIKUTUKSET

Ehdotuksella ei ole vaikutuksia EU:n talousarvioon, koska Romania tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti.